Mbrojtja nga raketat temë kryesore e takimit Bush-Putin në Soçi
Sistemi mbrojtës nga raketat pritet të jetë në krye të rendit të ditës të bisedimeve të djelën
Kur Presidenti Bush të takohet me Presidentin rus Putin të djelën, të dy udhëheqësit pritet të diskutojnë një sërë çështjesh të rëndësishme, por më kryesorja plani i administratës amerikane për mbrojtjen nga raketat në Evropë. Muajin e kaluar, Sekretarja e Shtetit, Kondolisa Rajs dhe Sekretari i Mbrojtjes, Robert Gejts zhvilluan bisedime me zyrtarë të lartë rusë në Moskë. Ata dorëzuan edhe një letër të Presidentit Bush për Presidentin rus, të cilën zoti Putin e përshkroi si “një dokument serioz qëllimi i të cilit është zgjidhja e mosmarrëveshjeve mes të dy vendeve”. Ish ambasadori amerikan në Kombet e Bashkuara, John Bolton tha në një intervistë me Zërin e Amerikës se një sistem mbrojtës nga raketat kundrejt vendeve të papërgjegjëshme që kanë aftësi bërthamore ka qënë një nga përparësitë kryesore të administratës së Presidentit Bush. Zoti Bolton thotë se Presidenti Bush është i vendosur të sigurojë të ardhmen e programit të mbrojtjes nga raketat para se t’i përfundojë mandati janarin e ardhëshëm. Rusia është kategorikisht kundër planit amerikan për vendosjen e raketave interceptuese në Poloni dhe një sistemi radarësh në Republikën Çeke. Moska thotë se plani kërcënon sigurinë e Rusisë, ndërsa Uashingtoni këmbëngul se ky sistem mbrojtës ka për qëllim mbrojtjen e Evropës nga një kërcënim i mundshëm nga Irani. Ministri i Jashtëm rus, Sergei Lavror, u tha gazetarëve muajin e kaluar se Shtetet e Bashkuara kanë rënë dakord ta lejojnë Moskën të mbikqyrë sistemin mbrojtës nga raketat. Para se të largohej nga Uashingtoni, zoti Bush u shpreh me optimizëm për arritjen e një marrëveshjeje për një sistem mbrojtës raketash antibalistike. Anxhela Stent e Universitetit Xhorxhtaun beson se marrëveshja është e mundëshme në qoftë se përfshin stimuj nga pala amerikane. Zonja Stent, ish zyrtare e Këshillit të Zbulimit Kombëtar amerikan, thotë se nuk ka të ngjarë që Shtetet e Bashkuara të heqin dorë nga pikat e caktuara për vendosjen e sistemit mbrojtës nga raketat, si kusht për të arritur marrëveshje me Moskën. Takimi Bush-Putin i të djelës ka të ngjarë të jetë i fundit mes dy presidentëve. Zotit Putin i përfundon mandati i Presidentit të Rusisë më 7 maj. //iç//